27.06.2010 20:07  Kadri Kukk, Brüssel   Uuringud näitavad, et alkohol on 15 aastaga muutunud lausa poole võrra taskukohasemaks. Eesti kodanikeühiskonna aktivistid leiavad, et Eesti vajab pikaajalist alkoholistrateegiat, vahendas "Aktuaalne kaamera".    Maailma Terviseorganisatsioon tuli selle  aasta alguses välja üleilmse alkoholistrateegiaga, kus soovitatakse muuta alkoholi tarbimine kodanikele vähem taskukohaseks ning piirata selle kättesaadavust. WHO arvates on alkohol üks peamisi enneaegse surma ja raskete tervisekahjustuste põhjusi. Just hinnapoliitika aitab WHO meelest piirata noorte alkoholitarbimist, sest nemad on hinna suhtes kõige tundlikumad.    "Oleme palju lastele ja noortele rõhku pannud, et neil oleks õigus öelda, et ma ei joo. See peaks olema normaalne," ütles WHO  Euroopa piirkonna juht Jose Maria Martin-Moreno.    Euroopa Komisjoni ja mõttekoja RAND uurimus näitab, et Eestis, Lätis, Leedus, Slovakkias, Soomes ja Iirimaal on alkohol viimase 15 aastaga muutunud enam kui 50% taskukohasemaks - seda ennekõike tänu sissetulekute kasvule.    Brüsseli kohvikus maksab väike õlu 2,50 eurot, apelsinimahl aga 3.80 eurot. Nii et võib väita küll, et alkohol on taskukohasem.    Eestis tarbitakse üle 12 liitri absoluutalkoholi aastas inimese kohta. WHO  sõnul piisab ka poole väiksemast kogusest, et tõsiseid tervisehädasid saada. Kodanikuühiskonna esindajad leiavad, et Eestis on vaja pikaaegset alkoholistrateegiat, mis kätkeks nii hinda, reklaami kui ka kättesaadavust.    "Meil on kombeks end purju juua. Ei jooda lihtsalt üks-kaks klaasi alkoholi lõuna või õhtusöögi kõrvale, vaid kui juuakse, siis tingimata purju ja sellest ka tõsised tagajärjed," rääkis Tervise Arengu Instituudi direktor Maris Jesse.    "Kõik erinevad meetmed - olgu selleks  alkoholi hind, reklaamimine, kättesaadavus - kõik need tuleks panna paberile, et näha, kuidas erinevad ministeeriumid vastutavad, aga samas lepivad kokku ja viivad seda asja ühiselt edasi," leidis Eesti Karskusliidu esimees Lauri Beekman.    Lauri Beekmann möönis, et seni on alkoholitarbimist piiravad meetmed olnud Eestis pigem juhuslikud ning muutunud iga uue ministri või erakonnaga. Mullu jaanuaris kinnitas valitsus riikliku alkoholipoliitika põhimõtted.